Diari Oficial de la Generalitat Valenciana


Sumari del DOGV 4191, del 15-02-2002 (2002/1397)

ORDRE de 4 de febrer de 2002, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les ajudes per superfície als productors de determinats cultius herbacis i les declaracions de superfícies de cultius tèxtils, en la campanya de comercialització 2002/2003.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4191

Data del DOGV
:   15-02-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/1397


Data del document
:   04-02-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * planta tèxtil
    * superfície d'explotació
    * comercialització
    * planta industrial
    * lleguminosa
    * ajuda a l'agricultura
    * planta oleaginosa
    * suport econòmic
    * cereal
    * producció vegetal
    * ajuda pública

ORDRE de 4 de febrer de 2002, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió de les ajudes per superfície als productors de determinats cultius herbacis i les declaracions de superfícies de cultius tèxtils, en la campanya de comercialització 2002/2003. [2002/X1397]
  
El Reial Decret 1.893/1999, de 10 de desembre, sobre pagaments per superfície a determinats productes agrícoles, té per finalitat determinar el marc bàsic en què s'han d'enquadrar les actuacions de les administracions públiques competents en la tramitació, la resolució, el pagament i el control d'aquestes ajudes a Espanya. Així mateix, el Reial Decret 3.477/2000, de 29 de desembre, modifica alguns aspectes del mencionat anteriorment, especialment pel que fa a la integració del cultiu del lli tèxtil i cànem destinats a la producció de fibres en el règim de les ajudes a determinats cultius herbacis. Finalment, el recent Reial Decret 140/2002, d'1 de febrer, introdueix les modificacions necessàries per a l'adaptació de la normativa espanyola a la realitat de les noves subsuperfícies de base de dacsa i al nou règim d'ajudes a les oleaginoses, a més de modificar els índexs de guaret que caldrà respectar en les superfícies de secà en la campanya actual. Amb aquests reials decrets s'estableix la normativa bàsica aplicable als règims comunitaris d'ajuda regulats pels reglaments següents:
  
Reglament (CE) 1.251/99, del Consell, de 17 de maig, pel qual s'estableix un règim de suport als productors de determinats cultius herbacis.
  
Reglament (CEE) 3.072/95, del Consell, de 22 de desembre, pel qual s'estableix l'organització comuna del mercat de l'arròs i es disposa la concessió d'un pagament compensatori als productors d'arròs comunitaris.
  
Reglament (CEE) 1.554/95, del Consell, de 29 de juny, pel qual s'estableixen les normes generals del règim d'ajuda al cotó.
  
Reglament (CE) 1.577/96, del Consell, de 30 de juliol, pel qual s'estableix una mesura específica en favor de determinades lleguminoses de gra i es disposa la concessió d'un pagament per superfície als productors comunitaris de lleguminoses de gra.
  
Reglament (CE) 609/99, de la Comissió, de 19 de març, pel qual s'estableixen les condicions de concessió d'ajuda als productors de llúpol.
  
El control d'aquestes ajudes per les autoritats competents, així com les penalitzacions que s'apliquen en cas d'incompliment, es regeixen pel Reglament (CEE) 3.508/92, del Consell, de 27 de novembre, pel qual s'estableix un sistema integrat de control i gestió de determinats règims d'ajudes comunitaris, i pel Reglament (CE) 2.419/01, de la Comissió, d'11 de desembre, pel qual s'estableixen les disposicions d'aplicació del sistema integrat de gestió i control.
  
Sense perjudici de l'aplicació directa i immediata dels reglaments comunitaris esmentats, així com de la normativa bàsica estatal, resulta convenient transcriure certs preceptes i també concretar, puntualitzar i determinar aspectes d'aquesta última, a fi de facilitar als agricultors de la Comunitat Valenciana l'accés a les ajudes.
  
Per això, a proposta de la Direcció General de Producció Agrària, fent ús de les atribucions conferides per l'article 35 de la Llei de Govern Valencià,
  
ORDENE
  
Capítol I
  
Disposicions generals
  
Article 1. Objecte i definicions
  
1. Els titulars d'explotacions agràries ubicades totalment o en la seua major part al territori de la Comunitat Valenciana hauran de presentar una sol·licitud d'ajuda sempre que desitgen obtenir:
  
a) Els pagaments per superfície a determinats cultius herbacis (cereals, oleaginoses, proteaginoses, lli no tèxtil, lli i cànem destinats a la producció de fibres) i, si és procedent, per a les superfícies retirades de la producció, establits en el Reglament (CE) 1.251/99.
  
b) Els pagaments compensatoris als productors d'arròs previstos en el Reglament (CE) 3.072/95.
  
c) Les ajudes per superfície en favor de determinades lleguminoses de gra previstes en el Reglament (CE) 1.577/96.
  
d) La consideració de les superfícies de cotó i llúpol, a l'efecte de la declaració preceptiva per sol·licitar les ajudes establides pel Reglament (CE) 1.554/95 i el Reglament (CEE) 1.696/71, respectivament.
  
e) El còmput de la superfície farratgera a l'efecte del càlcul del factor de densitat ramadera.
  
2. A l'efecte d'aquestes ajudes, s'entén per titular d'explotació el productor agrícola individual, persona física o jurídica o l'agrupació de persones físiques o jurídiques, amb independència del règim jurídic de l'agrupació i els seus membres, l'explotació dels quals es trobe al territori de l'Estat espanyol.
  
En conseqüència, el titular d'una explotació i per a un mateix cultiu serà el mateix a l'efecte de qualsevol ajuda que se sol·licite.
  
Així mateix, es tindran en compte la resta de definicions relacionades en l'annex 1 del Reial Decret 1.893/1999.
  
Article 2. Presentació de les sol·licituds
  
1. Els interessats hauran de presentar una única sol·licitud d'ajuda a nivell nacional, en els formularis i impresos que seran facilitats per les oficines de la Conselleria d'Agricultura, Pesca i Alimentació.
  
2. S'emplenaran tots els apartats de les sol·licituds, i tots els fulls hauran d'anar signats pel titular de l'explotació o la persona degudament autoritzada per ell respecte d'això. En tot cas, quan el sol·licitant actue a través de representant, aquest haurà d'acreditar fefaentment tal condició, així com expressar en la sol·licitud les seues dades personals.
  
3. Les sol·licituds es presentaran a les oficines de la Conselleria d'Agricultura, Pesca i Alimentació o en els altres llocs i formes a què es fa referència en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que tota l'explotació o, si és procedent, la major part de la superfície de les parcel·les agrícoles relacionades en la sol·licitud d'ajuda ?superfícies- es trobe ubicada a la Comunitat Valenciana.
  
Capítol II
  
Sol·licituds d'ajudes per superfície als productors
  
de cultius herbacis (Reglament (CE) 1.251/1999),
  
lleguminoses gra, arròs i declaració de superfície farratgera
  
Article 3. Terminis de presentació
  
1. El termini de presentació de les sol·licituds d'ajudes ?superfícies- serà el comprés entre el dia 1 de gener i el segon divendres del mes de març del 2002.
  
2. No obstant les disposicions de l'apartat anterior, s'admetran sol·licituds d'ajuda fins als 25 dies naturals següents a la finalització del termini establit, si bé en aquest cas l'import es reduirà en un 1 per cent per cada dia hàbil d'endarreriment, llevat dels casos de força major i de circumstàncies excepcionals reconegudes en l'article 48 del Reglament (CE) 2.419/01. En cas d'endarreriment superior a 25 dies naturals, la sol·licitud es considerarà com no presentada.
  
3. La presentació fora de termini de les sol·licituds d'ajuda per superfície que tinguen únicament per objecte pastures permanents donaran lloc a una reducció del 0,5% per dia hàbil dels imports a càrrec dels règims d'ajuda corresponents. Quan aquestes sol·licituds d'ajuda es presentaran després de l'1 de juliol, es consideraran inadmissibles.
  
4. Els titulars d'explotacions agràries que hagen presentat sol·licituds d'ajuda ?superfícies- podran modificar-les, sense cap penalització, fins al 31 de maig de 2002, en els supòsits previstos en l'article 8 del Reglament (CE) 2.419/01.
  
Article 4. Contingut de les sol·licituds d'ajuda ?superfícies-
  
1. Les sol·licituds d'ajuda s'emplenaran en els formularis i suports establits a l'efecte i hauran de contenir com a mínim les dades següents:
  
- Les dades personals del titular de l'explotació, i els cognoms i nom del representant legal en el cas de les persones jurídiques, amb el seu NIF.
  
- Declaració que totes les dades són vertaderes, que no ha presentat cap altra sol·licitud per aquest concepte en la mateixa campanya i que el titular de l'explotació coneix les condicions establides per la Unió Europea i l'Estat espanyol referents als cultius declarats, així com el compromís exprés de col·laborar per a facilitar els controls i de tornar les ajudes cobrades indegudament incrementades, si és procedent, amb l'interés corresponent.
  
- Declaració expressa del que sol·licita: pagaments per superfície per als cultius herbacis (cereals, oleaginoses, proteaginoses, lli no tèxtil, lli i cànem destinats a la producció de fibres) i, si és procedent, per a les superfícies retirades de la producció, suplement de pagament per al blat dur en zones tradicionals o ajuda especial, pagaments compensatoris per als productors d'arròs, pagaments per superfície per a les lleguminoses de gra, consideració de les superfícies farratgeres declarades per al càlcul del factor de densitat ramadera i/o consideració de les superfícies de cotó i llúpol a l'efecte de la declaració preceptiva.
  
- La sol·licitud contindrà una relació de la totalitat de les parcel·les agrícoles i de les superfícies farratgeres de l'explotació, i caldrà incloure-hi també aquelles parcel·les que no són objecte d'aquesta ajuda especificant les utilitzacions presents en aquestes. Per a cada una de les parcel·les agrícoles s'indicarà:
  
· Les referències identificadores, que seran les alfanumèriques corresponents a la parcel·la o parcel·les cadastrals que, en tot o en part, constitueixen la parcel·la agrícola corresponent. En els casos de termes municipals o part d'aquests que hagen estat sotmesos a un procés de transformació del territori o redistribució de la propietat per als quals encara no es dispose de nou cadastre, s'autoritza la utilització de les referències identificadores alfanumèriques contingudes en els plans en què es reflectisca la nova situació de la propietat.
  
· La superfície neta de la parcel·la agrícola en hectàrees amb dos decimals.
  
· Sistema d'explotació: secà o regadiu, segons pertoque.
  
· L'espècie cultivada, amb menció de la varietat o varietats sembrades quan es tracte de blat dur, colza, arròs, cànem, llúpol, cotó i lli tèxtil.
  
Si és procedent, que la parcel·la agrícola en qüestió ha de ser computada com a superfície farratgera, sense percebre els pagaments per superfície per als cultius subvencionables que hi ha sembrats. Quan així escaiga, per decisió del sol·licitant, es diferenciaran les parcel·les agrícoles sembrades de cultius subvencionables per als quals no es desitge obtenir els pagaments o no es desitge la seua consideració com a superfícies farratgeres a l'efecte del càlcul del factor de densitat ramadera.
  
· El tipus de guaret, amb la distinció entre guaret tradicional i mediambiental; si no n'hi ha, es considerarà que es realitza guaret tradicional. El tipus de retirada, amb la distinció entre retirada obligatòria (especificant si es tracta de retirada fixa o lliure) i retirada voluntària. En tots els tipus de retirada s'especificarà si es mantindrà la terra nua o amb una coberta vegetal; si no n'hi ha, es considerarà que la retirada es manté sense coberta vegetal.
  
· En les parcel·les declarades com retirades en les quals es cultive algun producte amb destinació no alimentària s'indicarà, a més del tipus de retirada, l'espècie cultivada, amb indicació del rendiment previst en Kg./ha per cada espècie i varietat per als cultius anuals i, per als cultius plurianuals, la duració del cicle de cultiu i la periodicitat previsible de collita.
  
· El guaret mediambiental i el repoblament de terres agràries d'acord amb el Reglament (CE) 1.257/99 es declararan per separat amb indicació de:
  
- La superfície a computar per al compliment dels índexs comarcals de guaret per a les terres de cultius herbacis de secà per a la campanya 2002/2003, en el cas del guaret mediambiental.
  
- La superfície a computar per al compliment de l'obligació de la retirada del cultiu previst en el Reglament (CE) 1.251/99.
  
- La superfície distinta a les indicades en els dos guions anteriors.
  
· La superfície utilitzada per a la producció de farratges destinats a la deshidratació, bé mitjançant assecament artificial, bé mitjançant assecament al sol, a què al·ludeix el Reglament (CEE) 603/95, del Consell, pel qual s'estableix l'organització comuna de mercats en el sector dels farratges dessecats.
  
· Les superfícies o parcel·les agrícoles declarades a l'efecte del càlcul del factor de densitat ramadera, amb indicació expressa de la part d'aquestes que ha de considerar-se com a ?terra de pasturatge?, amb especificació del tipus de pastura i la forma d'aprofitament, d'acord amb l'article 10 d'aquesta ordre i amb la normativa vigent en matèria d'ajudes a la ramaderia.
  
· En el cas del lli tèxtil i cànem, s'indicarà la data de sembra i la dosi de llavor utilitzada. En cas de cultivar-se distintes varietats en una mateixa parcel·la agrícola, identificació de la situació de cada varietat en la dita parcel·la.
  
- Totes les parcel·les agrícoles declarades i identificades cadastralment seran contrastades amb la base de dades facilitades per les gerències de Cadastre de Rústica.
  
2. Els titulars d'explotacions agràries hauran de presentar, juntament amb la sol·licitud d'ajuda ?superfícies?, la documentació següent:
  
a) Aquells sol·licitants que no hagen presentat sol·licitud en la campanya anterior, hauran d'adjuntar els documents següents:
  
- Fotocòpia del DNI / CIF.
  
- Acreditació de la titularitat per part del beneficiari de les dades bancàries per al pagament de l'ajuda mitjançant document normalitzat de manteniment de tercers. Aquest document l'hauran d'adjuntar també aquells beneficiaris que hagen presentat sol·licitud en la campanya anterior i desitgen cobrar l'ajuda en un compte i/o entitat bancària diferent.
  
b) Croquis acotats que permeten situar i localitzar totes les parcel·les agrícoles declarades sempre que no es corresponguen amb una o diverses parcel·les cadastrals en la seua integritat, excepte per a parcel·les de pastures i prats d'utilització en comú. Queden exemptes d'aquesta obligació les parcel·les cadastrals inferiors a 10 hectàrees quan no es destinen a blat dur, retirada, lli tèxtil i cànem.
  
c) En el cas de superfícies farratgeres utilitzades en comú, el certificat d'adjudicació expedit per les autoritats locals o provincials competents, en el qual s'expressarà el nombre d'hectàrees assignades i que la superfície es troba disponible durant tot l'any 2002 per a la cria d'animals.
  
d) Justificació mitjançant un informe agronòmic d'un tècnic competent de les pràctiques agronòmiques que suporta la sol·licitud en el cas que la relació de guaret blanc respecte a la superfície de secà per a les quals se sol·liciten pagaments per superfície (pels cereals, oleaginoses, proteaginoses, lli no tèxtil, lli tèxtil, cànem i terres retirades del cultiu) siga menor en més de 10 punts al corresponent índex comarcal.
  
e) Còpia de la factura de compra de la llavor certificada sempre que se sol·licite ajuda per a oleaginoses i lli i cànem per a la producció de fibres o el suplement de pagament o ajuda específica per al blat dur.
  
f) Còpia del contracte de compravenda de matèries primeres per als cultius inclosos en l'annex I del Reglament (CE) 2.461/1999.
  
g) Compromís de destinació no alimentària per als cultius inclosos en l'annex II del Reglament (CE) 2.461/1999.
  
h) En el cas del lli tèxtil i cànem, es presentaran els originals de les etiquetes oficials que certifiquen que les varietats utilitzades es corresponen amb les reglamentàriament autoritzades. Per al cas del lli també es considerarà justificant una còpia de la factura del proveïdor de llavors autoritzat. En cas de reutilització de llinosa, còpia de la sol·licitud i concessió de l'ajuda, presentada pel mateix cultivador, la campanya precedent.
  
Article 5. Comunicacions de no-sembra
  
1. La data límit de sembra per a cada cultiu serà la següent:
  
- Tots els cultius herbacis inclosos en el reglament (CE) 1.251/99, excepte la dacsa dolça: 31 de maig del 2002.
  
- Dacsa dolça: 15 de juny del 2002.
  
- Arròs: 30 de juny del 2002.
  
2. Els titulars d'explotacions agràries que, en la data límit indicada, no hagen sembrat en la seua totalitat la superfície dels dits cultius declarada en la seua sol·licitud d'ajuda ?superfícies- o, si és procedent, en la sol·licitud de modificació, hauran de notificar-ho abans d'aquestes dates a la Conselleria d'Agricultura, Pesca i Alimentació en la forma que s'indica a continuació:
  
a) Els que no hagen sembrat part de la superfície declarada d'algun dels cultius en qüestió hauran d'emplenar el formulari de ?relació de parcel·les agrícoles- d'ajuda ?superfícies?, en la capçalera del qual escriuran, amb lletres majúscules, la frase «NOTIFICACIÓ DE NO-SEMBRA», i es ressenyaran les parcel·les que no hagen estat sembrades, així com el cultiu de què es tracte.
  
b) Els que no hagen realitzat cap sembra dels cultius en qüestió en les superfícies declarades hauran de comunicar-ho, fent constar les dades mínims que figuren en el model de l'annex 14 del Reial Decret 1.893/1999.
  
Article 6. Pagaments per superfície de cultius de regadiu
  
1. A l'efecte de la percepció d'aquests pagaments, tindran la consideració de superfície de regadiu les parcel·les agrícoles sobre les quals s'ha fet cadastre com de regadiu abans de finalitzar el termini de presentació de les sol·licituds a què es refereix l'article 1 d'aquesta ordre.
  
2. En el cas de les superfícies d'arròs, els pagaments compensatoris es pagaran a les parcel·les agrícoles completament utilitzades i sobre les quals s'ha fet cadastre com de regadiu amb anterioritat al 20 de desembre de 1998 o, si no n'hi ha, les que hagen rebut pagaments compensatoris com a superfícies de regadiu en la campanya 1998/1999.
  
Article 7. Modalitats de retirada de terres
  
1. El requisit de la retirada obligatòria de terres establit en l'apartat 3 de l'article 2 del Reglament 1.251/99 per als productors de cultius herbacis que sol·liciten pagaments per superfície podrà acomplir-se mitjançant les modalitats següents:
  
a) Retirada fixa, que implica un compromís de retirada permanent de les parcel·les afectades durant un període plurianual no superior a cinc anys, amb l'aplicació del que s'estableix en l'article 20 del Reglament 2.316/99.
  
b) Retirada lliure, que no exigeix cap compromís plurianual respecte a les parcel·les que han de retirar-se del cultiu.
  
2. Té la consideració de retirada voluntària la realitzada en un percentatge superior a l'establit en la normativa comunitària com obligatori. La retirada voluntària podrà aconseguir fins al 10% de la superfície total per la qual se sol·liciten pagaments en secà o en regadiu, respectivament, en el marc del Reglament 1.251/99. En aquest cas, el titular de l'explotació pot rebre una compensació idèntica a l'establida per a la retirada obligatòria.
  
3. No obstant això, es podrà superar la suma del percentatge obligatori de la campanya corresponent i el 10 per 100 del percentatge voluntari, amb el límit màxim corresponent a una superfície retirada que no supere la cultivada, en el cas següent:
  
- Per a les terres de secà, en el cas de concentracions parcel·làries.
  
- Per a les terres de regadiu, quan les explotacions estiguen situades en zones objecte de plans de millora del regadiu que impliquen concentració parcel·lària.
  
4. Aquells productors que sol·liciten pagaments per una superfície que no excedisca de la necessària per a produir 92 tones de cereals, d'acord amb els rendiments determinats en el pla de regionalització per a la comarca i tipus de cultiu que figure en la sol·licitud, no estaran obligats a retirar terres de la producció. Per tant, tota la retirada de cultiu que realitzen té la consideració de voluntària i, en conseqüència, ha de respectar el límit establit per a aquesta.
  
Article 8. Requisits per optar als pagaments per superfície als productors d'oleaginoses
  
1. Per a poder optar als pagaments per superfície d'oleaginoses, caldrà que els agricultors:
  
a) Utilitzen en les sembres llavors certificades en dosis d'acord amb les pràctiques tradicionals de la zona en què radiquen les parcel·les d'oleaginoses, i que s'ajusten a les disposicions de l'article 4 del Reglament (CE) 2.316/99. Les dosis mínimes de sembra figuren en l'annex 4 del Reial Decret 1.893/1999.
  
b) Es comprometen a efectuar les faenes culturals tradicionals en la zona en què radiquen les parcel·les de cultiu, i que el mantinguen, com a mínim, durant el període previst en l'article 3 del Reglament (CE) 2.316/99.
  
2. Els agricultors mantindran, a disposició dels òrgans competents, tots els elements que puguen servir per a acreditar el respecte d'allò que s'indica en les lletres a) i b) de l'apartat anterior, com etiquetes de llavors, factures d'aquestes, d'herbicides, d'adobaments, de lloguer de maquinària i qualsevol altre justificant que es relacione amb aquestes obligacions.
  
Article 9. Superfícies excloses del dret al pagament per superfície d'oleaginoses
  
Queden excloses dels pagaments per superfície d'oleaginoses les superfícies situades en les regions de producció de rendiments inferiors o iguals a 2,2 tones/hectàrea de cereals, establides en el Pla de Regionalització Productiva d'Espanya.
  
No obstant això, en les superfícies situades en les regions excloses, els pagaments podran concedir-se:
  
a) Als agricultors que ja els hagen percebut en campanyes anteriors.
  
b) A les explotacions de les comarques que tenien un rendiment de 2,2 tones/hectàrea en el Pla de Regionalització de 1997 i mantenen aquest rendiment en el Pla de Regionalització de 1999.
  
Article 10. Terres de pasturatge i tipus d'aprofitament
  
A la Comunitat Valenciana s'estableixen els següents tipus de pastures i formes d'aprofitament per a aquelles explotacions en què se sol·liciten ajudes per extensificació, exclusivament per a la percepció d'ajudes per extensificació i les primes addicionals:
  
- Pastura arbustiva: terreny amb arbustos i matolls que cobreixen més del 20% de la superfície i és aprofitat directament pel bestiar, durant un període indefinit d'anys.
  
- Pastura amb arbratge: bosc o repoblació forestal oberts, buits o aclarits, naturalment o artificialment, que s'aprofiten mitjançant pasturatge.
  
- Erms a pastures: antigues terres agrícoles que, per abandó, estan ermes o ermes i on creix una vegetació espontània que s'aprofita mitjançant pasturatge.
  
- Pastures: pastures d'aprofitament directe, constituïdes per gramínies dominants bastes que, per efecte del clima, es poden agostejar o assecar a l'estiu. La cobertura del sòl és variable i freqüentment en la pastura hi ha pertot arreu espècies llenyoses amb aprofitament mixt.
  
- Deveses o superfícies que s'hi han tornat: superfícies amb arbratge poc dens i amb estrat herbaci ben desenvolupat, sense a penes estrat arbustiu, l'aprofitament de les quals és de tipus mixt.
  
- Prat natural: terreny amb coberta herbàcia natural (no sembrada) que es pot aprofitar directament pel bestiar o per mètodes mixtos (directament, ensitjament, fenc) durant un període indefinit d'anys.
  
- Prat artificial: cultiu constituït fonamentalment per gramínies i lleguminoses per a l'alimentació del bestiar en què es realitzen faenes culturals de manteniment. L'aprofitament és mixt.
  
- Cultius farratgers monofits o de mescla senzilla: excepte dels cultius herbacis de l'annex 1 del Reglament (CE) 1.251/1999, amb aprofitament mixt.
  
- Pastures d'estiu: pastura d'estiu i d'aprofitament directe en explotació extensiva. Són pastures amb herba fina i aprofitament directe.
  
- Guaret de pastures: vegetació espontània que apareix en una superfície agrícola quan es deixa descansar el sòl durant un o més anys, superfície no computable a l'efecte del compliment de l'índex de guaret. L'aprofitament és directe.
  
Capítol III
  
Controls i pagament de les ajudes
  
Article 11. Superfícies amb dret a pagament
  
1. La superfície mínima per sol·licitud per al pagament d'ajudes per superfície serà de 0,3 hectàrees.
  
La superfície de retirada haurà de tenir una extensió com a mínim de 0,3 hectàrees per parcel·la indivisa i una amplària de 20 metres com a mínim.
  
2. A l'efecte dels pagaments per superfície, es tindran en compte les superfícies declarades o les determinades, tenint en compte, segons escaiga, les disposicions referents a:
  
- Els índexs comarcals de guaret per a les terres de secà que es beneficien dels pagaments per superfície, detallats en l'annex 2 del Reial Decret ??../02.
  
- La normativa específica del règim de suport als productors de llavors oleaginoses i de blat dur.
  
- La retirada de terres del cultiu.
  
- La utilització de terres retirades de cultiu per a la producció de matèries primeres amb destinació no alimentària.
  
- Els controls administratius i sobre el terreny de les sol·licituds d'ajuda.
  
Article 12. Control de les ajudes
  
1. Les activitats de control de les ajudes comprendran tant controls administratius com inspeccions sobre el terreny:
  
a) Els controls administratius consistiran en la comprovació, d'una banda, de la coherència de les dades consignades en la sol·licitud i la seua adequació a què es troben en poder de l'administració pública, i d'una altra, del respecte a la normativa comunitària i estatal vigent.
  
b) Les inspeccions sobre el terreny es realitzaran en les explotacions dels beneficiaris de les ajudes, seguint el pla regional de control de la Comunitat Valenciana.
  
En el cas de les superfícies declarades de cotó, els controls anteriors es complementaran amb els establits en els respectius reglaments sectorials d'aplicació.
  
2. En relació amb els controls sobre el terreny, els cultius herbacis han de mantenir-se, com a mínim, fins al principi de la floració en les condicions normals de creixement; en el cas de les llavors oleaginoses, proteaginoses, llavors de lli no tèxtil i el blat dur caldrà obligatòriament mantenir-los en peu fins al 30 de juny, llevat d'aquells casos en què la collita es realitze abans d'aquesta data en la fase de maduració completa i, en el cas de cultius proteaginosos, la collita no podrà realitzar-se fins després de la fase de maduració lletosa. A més a més, i a l'efecte de la realització dels controls sobre el terreny, hi hauran de romandre les restes de la collita i sense haver llaurat, com a mínims fins a les dates següents:
  
- 30 de setembre del 2002, per a gira-sol, dacsa i arròs.
  
- 30 de juliol del 2002, per a la resta de cultius.
  
3. Si la superfície declarada en una sol·licitud d'ajuda per superfície sobrepassa la superfície determinada per a aquest grup de cultiu com a conseqüència de l'execució de controls administratius o sobre el terreny, serà la superfície determinada la que es tindrà en compte per al càlcul de l'import de l'ajuda, sense perjudici de les reduccions i exclusions previstes en els articles 32 a 35 del Reglament (CE) 2.419/01. A l'efecte d'aquest article, es distingiran els grups de cultiu recollits en l'article 30 del reglament esmentat. Atesa la seua importància, en els articles 13 i 14 següents es reprodueixen els articles 32 i 33 del dit reglament.
  
Article 13. Reduccions i exclusions per motiu de declaracions excessives
  
1. Quan, per a un grup de cultius la superfície declarada sobrepasse la superfície determinada de conformitat amb l'apartat 2 de l'article 31, l'ajuda es calcularà sobre la base de la superfície determinada, reduïda en el doble de la diferència comprovada, si aquesta és superior al 3%, o dues hectàrees però inferior o igual al 20% de la superfície determinada.
  
Si la diferència és superior al 20% de la superfície determinada, no es concedirà cap ajuda per superfície en relació amb el grup de cultius en qüestió.
  
2. Si, respecte de la superfície global determinada inclosa en una sol·licitud d'ajuda d'acord amb els règims d'ajuda indicats en la lletra a) de l'apartat 1 de l'article 1 del Reglament (CEE) núm. 3.508/92, la superfície declarada sobrepassa la superfície determinada de conformitat amb l'apartat 2 de l'article 31 en més d'un 30%, es denegarà l'ajuda a què haja tingut dret el productor d'acord amb l'apartat 2 de l'article 31 a càrrec d'aqueixos règims durant l'any natural en qüestió.
  
Si la diferència és superior al 50% el productor quedarà exclòs de nou del benefici de l'ajuda fins a un import igual al rebutjat d'acord amb el paràgraf primer. Aqueix import es deduirà dels pagaments de les ajudes a càrrec de qualsevol dels règims d'ajuda previstos en l'apartat 1 de l'article 1 del Reglament (CEE) núm. 3.508/92 a què tinga dret l'agricultor per les sol·licituds que presentarà durant els tres anys naturals següents a aquell en què es descobrisca la declaració excessiva.
  
Article 14. Inclumpliment intencional
  
Quan les diferències entre la superfície declarada i la superfície determinada de conformitat amb l'apartat 2 de l'article 31 es deriven d'irregularitats comeses intencionadament, no es concedirà l'ajuda a què haja tingut dret el productor d'acord amb l'apartat 2 de l'article 31, a càrrec del règim d'ajuda de què es tracte durant l'any natural en qüestió.
  
A més, quan la diferència siga superior al 20% de la superfície determinada, el productor quedarà exclòs de nou del benefici de l'ajuda fins a un import igual al rebutjat d'acord amb el paràgraf primer. Aquest import es deduirà dels pagaments de les ajudes a càrrec de qualsevol dels règims d'ajuda previstos en l'apartat 1 de l'article 1 del Reglament (CEE) núm. 3.508/92 a què tinga dret l'agricultor per les sol·licituds que presentarà durant els tres anys naturals següents a aquell en què es descobrisca la declaració excessiva.
  
Article 15. Períodes de pagament de les ajudes
  
La tramitació del pagament s'ajustarà a allò que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador de les despeses corresponents a la política agrícola comuna.
  
El pagament de les ajudes anirà a càrrec de la línia pressupostària T4730000 (?Aplicació a la Comunitat Valenciana de la política agrícola comunitària?) del programa 714.50 (?Ordenació i garantia agrària en el marc de la PAC) del pressupost de la Generalitat Valenciana per al 2002. Serà finançat per les línies del FEOGA-Garantía següents: B01-10, ?Cultius herbacis?; B01-13, ?Farratges dessecats i llegums secs?; B01-14, ?Plantes tèxtils?; i B01-18, ?Altres sectors o productes vegetals?.
  
Les dates de pagament dels imports corresponents a les ajudes previstes en aquesta ordre seran:
  
a) En el període comprés entre el 16 de novembre i el 31 de gener, els pagaments per superfície corresponents a cereals, oleaginoses, proteaginoses, lli no tèxtil, lli i cànem destinats a la producció de fibres i retirada de terres, tret del cas previst en l'apartat c), i el suplement de pagament i l'ajuda especial per al blat dur.
  
b) En els seixanta dies següents a la publicació de l'import definitiu, l'ajuda a les lleguminoses de gra.
  
c) Abans del 31 de març de l'any següent a la collita, el pagament per superfície corresponent a les superfícies de retirada utilitzades per a la producció de cultius amb destinació no alimentària.
  
d) En el període comprés entre el 16 de novembre i el 31 de gener, els pagaments compensatoris al cultiu de l'arròs i abans del 31 de març de l'any següent, si així procedeix, les liquidacions corresponents a aquests pagaments compensatoris.
  
Article 16. Devolució dels pagaments indegudament percebuts
  
En el cas de pagaments indeguts, els productors hauran de reembossar-ne l'import més els interessos corresponents al temps transcorregut entre el pagament i el reembossament efectiu. El tipus d'interés a aplicar serà el de demora establit en la llei de pressupostos generals de l'Estat corresponent, excepte quan el pagament indegut no siga imputable a l'interessat, cas en què no s'aplicarà cap interés.
  
DISPOSICIONS FINALS
  
Primera
  
Es faculta la Direcció General de Producció Agrària perquè dicte les disposicions necessàries per al desenvolupament i l'aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 4 de febrer de 2002
  
La consellera d'Agricultura, Pesca i Alimentació,